ธอส. ขยายเวลาชำระเงินกู้งวดเดือนธ.ค.ให้ลูกค้าเพิ่ม
เพิ่มให้อีก 5 วัน ธอส. ขยายเวลาชำระเงินกู้งวดเดือนธันวาคม 2563
31 ธ.ค. 2563

ธนาคารอาคารสงเคราะห์ (ธอส.) ประกาศมาตรการบรรเทาผลกระทบให้กับลูกค้าสินเชื่อบ้านของธนาคารที่พักอาศัยอยู่ในพื้นที่เสี่ยงหรือจังหวัดเฝ้าระวังจากปัญหาการแพร่ระบาดของไวรัสโควิด-19 ครั้งใหม่ ซึ่งอาจส่งผลให้มีลูกค้าของธนาคารต้องกักตัวเพื่อแสดงความรับผิดชอบต่อสังคม หรือไม่ได้รับความสะดวกในการเดินทางไปสาขาเพื่อชำระหนี้เงินกู้สินเชื่อบ้านในงวดเดือนธันวาคม 2563 ได้ตามปกติ ธอส.จึงประกาศขยายเวลาให้ลูกค้าสามารถชำระเงินกู้ตามจำนวนที่ต้องชำระรายเดือน
สำหรับงวดเดือนธันวาคม 2563 เพิ่มขึ้นอีก 5 วัน คือ ระหว่างวันที่ 1-5 มกราคม 2564 โดย ธอส. จะไม่นับว่าเป็นการชำระล่าช้าแต่อย่างใด ทั้งนี้ ธอส. ยังอำนวยความสะดวกให้กับลูกค้าที่ต้องการลดความเสี่ยงจากโรคโควิด-19 โดยไม่ต้องเดินทางออกนอกบ้านเพื่อไปชำระหนี้เงินกู้ เพียงชำระผ่านช่องทางอิเล็กทรอนิกส์ทุกประเภทของ ธอส. ได้แก่ Mobile Application : GHB ALL, Internet Banking : www.ghbanksmart.com และระบบสร้าง QR Code ชำระเงินกู้ผ่าน www.ghbank.co.th สอบถามรายละเอียดหรือติดตามข้อมูลข่าวสารของธนาคารเพิ่มเติมได้ที่ www.ghbank.co.th หรือ Facebook Fanpage ธนาคารอาคารสงเคราะห์ และศูนย์ลูกค้าสัมพันธ์ (Call Center) โทร 0-2645-9000